  Туспуктэм: Удмуртиысь физкультурая но спортъя министерстволэн пресс-службаез Анжелика Тихонова корреспондент Удмуртиысь лаптаен шудӥсь нылкышноослэн командазы Россилэн Кубокез понна вожвылъяськонъёсын кыкетӥ луиз. Ӵошатсконъёс Тюмень улосвылысь Боровский каргуртын ортчизы. Со сярысь элькунысь физкультурая но спортъя министерстволэн пресс-службаез ивортӥз. Вожвылъяськонъёсы Удмуртиысь сяна, Башкириысь, Марий Элысь, Краснодар шаерысь, Москва, Омск, Томск, Тюмень, Свердловск, Челябинск улосвылъёсысь командаос пыриськизы. Удмуртия понна тямыс нылмуртъёс шудӥзы: Эгра ёросысь Наталья Шемякина, Анна Кокоулина, Ульяна Тронина, Пичи Пурга ёросысь Татьяна Вершинина, Алина Семёнова, Сьӧлта ёросысь Юлия Дюкина, Алина Владимирова но Ува ёросысь Валентина Ходырева. Нылъёсты Удмуртиысь лаптая федерациысь нылкышно командаослэн валтӥсь тренерзы Георгий Лекомцев дасяз. Нырысетӥ интыез Башкириысь лаптаен шудӥсь нылкышноослэн командазы басьтӥз, куинетӥ Томск улосвылысь спортсменкаос луизы. Пусъём, 2021-тӥ арын Анапаын лаптая Россилэн Кубоказ Удмуртиысь нылкышноос куинетӥ луизы вал. Нош Москваын ортчем Россилэн чемпионатаз вормисе потӥзы.  Тегъёс: Удмуртия Спорт Россия  